麻姑仙壇歌
作者：汪元量
朝代：宋

paragraphs: 麻姑飄飄出煙霧，紅尾鳳飛騎不住。
青城山高風露寒，珮環掛著山花樹。
花霧濛濛香濕衣，一點柔紅瀉香露。
群仙行酒擘麒麟，玉盌金盤間犀筯。
瓊璈鐵笛含氤氳，二十三絃語幽素。
瓊臺醼罷醉不歸，月出崑崙天未曙。
青衣結束金絲蘂，鶴扇雙行引歸路。
白雲疊疊水潺潺，神仙窟宅知何處。